Drie ‘renosterstropers’ dood in reservaatFoto: IPSS Medical Rescue Drie vermeende renosterstropers se liggame moes Donderdag tydens ŉ drie uur lange operasie uit ŉ diep ravyn in ŉ dig beboste gebied in die Hluhluwe-iMfolozi-natuurreservaat in KwaZulu-Natal gehaal word. Richard Schouten van IPSS Medical Rescue het aan Maroela Media gesê die drie mans is Woensdagoggend glo tydens ŉ skietgeveg met veldwagters doodgeskiet. “Soos ons verstaan, het veldwagters die vermeende stropers in die reservaat opgemerk. Die verdagtes het op hulle geskiet en die veldwagters het uit selfverdediging teruggeskiet. Die verdagtes is noodlottig gewond,” het Schouten gesê. Foto: IPSS Medical Rescue Hy het gesê die liggame van die verdagtes was op ŉ baie moeilik begaanbare plek waar die polisie se forensiese eenheid nie kon kom nie. Boonop was die weer Woensdag van so ŉ aard dat die reddingsoperasie noodgedwonge opgeskort moes word. Werkers het deur die nag by die liggame gewaak om seker te maak dat dit nie deur wilde diere beskadig word nie. Volgens Schouten is die reddingsoperasie Donderdag hervat. “Reddingswerkers moes die liggame te voet deur die digte bos dra tot by ŉ gebied waar die liggame deur ŉ helikopter opgehys kon word. Die helikopter het dit na ŉ plek geneem waar dit aan die forensiese eenheid oorgegee is.” Foto: IPSS Medical Rescue Schouten kon nie bevestig of vuurwapens in die oorledenes se besit gevind is nie, maar het gesê toerusting wat normaalweg gebruik word om renosters mee te stroop, is wel in hul besit gevind. “Die mans was ook baie diep in die reservaat wat die vermoede nog meer versterk dat hulle daar was om renosters te stroop,” het hy gesê. “Ongeveer 23 renosters is vandeesmaand in daardie park gestroop. Mense besef nie hoe erg dit is nie. Ons verloor letterlik elke dag renosters aan stropery. Ongelukkig is die geld wat hierdie [stropers] vir die horings kry van so ŉ aard dat dit hulle net aanvuur om hierby betrokke te wees.” Maroela Media wag op kommentaar van die polisie.